9.1

A fenntartható fejlődés irányába mutató átalakulás előmozdítása új kormányzási megközelítést , valamint új szabályokat és eszközöket követel meg az uniós politikák meghatározásakor és végrehajtásakor. A fenntartható fejlődéshez olyan holisztikus, minden ágazatra kiterjedő politikára van szükség, amely biztosítja a gazdasági, társadalmi és környezeti kihívások együttes kezelését. — Az Uniónak biztosítania kell, hogy minden belső és külső politikája koherens legyen, és összhangban álljon a fenntartható fejlődési célokkal, hogy megfelelően figyelembe vegye a hatékonyság, az arányosság és a fenntarthatóság elvét. — Az Európai Bizottság jobb szabályozási eszközeinek használata szintén a fenntartható fejlődésnek az európai politikákban való általános érvényesülését szolgálja. Az Európai Bizottság minden hatásvizsgálatában értékelni kell a környezeti, éghajlati, társadalmi és gazdasági hatásokat, biztosítva, hogy mindig figyelembe vegyék a fenntarthatóság szempontját. Az utólagos értékelések során mindhárom dimenziót elemezni kell egy erősen integrált megközelítés keretében is. A Szerződés rendelkezéseivel összhangban, amely a szociális kérdéseket érintő jogszabályokkal összefüggésben külön előírja ezt (a 154. cikk (2) bekezdése), konzultálni kell a szociális partnerekkel is; a szabályozás javítására irányuló eszközkészlet egy másik eleme az Európai Gazdasági és Szociális Bizottsággal, a Régiók Bizottságával és a nemzeti parlamentekkel folytatott konzultáció, hogy eleget tegyenek az inkluzivitás követelményének, amely a 2030-ig tartó időszakra vonatkozó menetrendnek is központi eleme. — A fenntartható fejlődési célokat figyelembe véve a REFIT-platformnak, valamint a hatásvizsgálatoknak és értékeléseknek elő kell segíteniük annak biztosítását, hogy a jogszabályok kedvezőek legyenek a vállalkozások és a polgárok számára. Ezeknek az eszközöknek a jövőben is fel kell használniuk minden rendelkezésre álló forrást – a civil társadalmat is – annak értékelésére, hogy a célkitűzéseinek fényében hogyan lehet javítani az uniós jogszabályok hatékonyságát és eredményességét. Ezeknek az eszközöknek hozzá kell járulniuk a fenntartható fejlődés szabályozási környezetének széles körű javításához annak minden dimenziójában, nemcsak az egyszerűsítésre és a szükségtelen akadályok csökkentésére, valamint a jogalkotási célok hatékony elérésének biztosítására törekedve (anélkül, hogy csökkentenék azok színvonalát), hanem segítséget nyújtva a meglévő jogszabályok felülvizsgálatában, értékelésében, módosításában, javításában vagy jobb végrehajtásában is. — Az európai szemeszter mint az Unió gazdaságirányítási kerete bizonyos mértékben figyelembe veszi a foglalkoztatási és szociális teljesítményt, viszont az éghajlatváltozás veszélyei és a Párizsi Megállapodásban meghatározott célok elérése felé az EU által tett haladás tekintetében gyenge, amiről a 2019-es éves növekedési jelentés is beszámolt (35). Az EGSZB szorgalmazza, hogy egy előretekintő fenntartható fejlődési stratégiát építsenek be a fenntartható fejlődési ciklusba, amely egymást kiegészítő társadalmi, gazdasági és környezeti mutatókon és célokon alapul. — A szociális párbeszédet a fejlesztési program végrehajtásának eszközeként kell elismerni. A szociális párbeszédhez támogató környezetre és valódi intézményi keretre van szükség. Ennek alapja az egyesülési szabadság és a kollektív tárgyaláshoz való jog tiszteletben tartása. Az EU-nak együtt kell működnie a szociális partnerekkel a munkaügyi kapcsolatok megbízható gyakorlatainak és a zökkenőmentesen működő munkaügyi igazgatás előmozdítása érdekében. — Az Európai Uniónak meg kell erősítenie a tagállamokhoz fűződő kötelékeit, és vissza kell szereznie a polgárok bizalmát a megfelelően végrehajtott közösségvezérelt helyi fejlesztési megközelítésen keresztül, amely lehetővé teszi az integrált helyi fejlesztést, valamint a polgárok és szervezeteik bevonását a helyi közösségek szintjén. Az EGSZB meg van győződve arról, hogy a közösségvezérelt helyi fejlesztésnek mint eredményes európai helyi fejlesztési eszköznek számos előnye lehet (36).